Gesin boos oor behandeling van gestremdeFrans en Estelle Eloff. Foto: Verskaf ŉ Kaapstadse vrou het haar kommer uitgespreek oor groot maatskappye wat volgens haar gestremdes uitbuit ter wille van finansiële gewin nadat ŉ opsporingstelsel aan haar verstandelik gestremde swaer verkoop is, hoewel hy nie verstaan het wat die produk behels nie. Michelle Geere het aan Maroela Media vertel dat haar swaer, Frans Eloff (52), serebraal gestremd is. Hy woon in Smithfield in die Vrystaat saam met sy vrou, Estelle, wat aan Downsindroom ly. Hoewel die egpaar alleen woon, hou Estelle en Michelle se pa, wat naby hulle woon, ŉ wakende oog oor hulle, kook vir hulle kos en bestuur hul geldsake. Geere vertel dat Frans en Estelle se enigste inkomste ŉ staatstoelaag van R1 500 per maand is. Hulle gebruik dit om kos te koop en ander basiese lewenskoste te dek. Die familie het in Augustus agtergekom dat daar maandeliks ŉ bedrag vir ŉ Tracker-opsporingstoestel uit Frans se bankrekening onttrek word. By navraag het Frans erken dat hy ŉ Tracker-opsporingstoestel vir sy motor gekoop het. Die motor is tans nie meer in werkende toestand nie en staan nou net ongebruik buite Frans se huis. “Ek kan maklik glo dat Frans vir Tracker gebel het en vir die toestel gevra het. Hy en Estelle blaai gereeld by die huis deur tydskrifte en dan bel hulle sommer enige nommer daarin. Hulle kan soms so ŉ bietjie stout wees op dié manier,” het Geere gesê. Geere het Tracker genader en versoek dat die opname van die gesprek tussen die Tracker-konsultant en Frans aan haar gestuur word. Sy het ook versoek dat hulle die kontrak onmiddellik staak en die reeds betaalde premies terugbetaal. Geere sê sy was egter woedend toe sy na die gesprek tussen Frans en die Tracker-konsultant luister. Frans het ŉ spraakgebrek weens sy gestremdheid en dit is moeilik om te hoor wat hy sê. “In die gesprek kan jy hoor hoe die konsultant vir Frans lag en in ŉ stadium roep hy sommer van sy kollegas om ook te kom luister. Dit is duidelik vir hom ŉ groot grap,” het Michelle gesê. “In ŉ stadium sê Frans vir die man dat hy net ŉ staatspensioen van R1 500 per maand kry, maar die konsultant lag so dat hy nie eens hoor wat Frans sê nie. Teen die einde van die gesprek sê Frans vir hom dat hy nooit sy Tracker-kontrak sal kanselleer nie omdat hy so lief is vir sy vrou. Duidelik het hy geen begrip van die produk wat hy pas gekoop het nie.” Volgens Geere het sy Tracker versoek om die premies terug te betaal op grond daarvan dat Frans nie verstandelik in staat is om sulke besluite vir homself te neem nie en dat dit tydens die oproep duidelik was dat hy geen begrip het wat die produk werklik behels of enigsins die produk kan bekostig nie. “As jy net R1 500 per maand verdien, is ŉ Tracker-premie vir jou baie geld. Frans en Estelle het daardie geld nodig. Dit is ook ŉ beginselsaak. Tracker moet dit terugbetaal aangesien hulle nooit die situasie so moes uitbuit om die toestel aan hom te verkoop wanneer hulle duidelik kan hoor dat hy nie verstaan wat aangaan nie,” het sy gesê. Geere het gesê Tracker het ingestem om Frans se kontrak te kanselleer, maar aanvanklik geweier om die premies wat hy reeds betaal het, terug te betaal. In e-posse wat tussen Geere en ŉ kliëntediens-koördineerder van Tracker gestuur is, en wat Maroela Media onder oë gehad het, hou die koördineerder vol dat Tracker nie verantwoordelik gehou kan word om die premies terug te betaal nie. “Die klagte is deurgegee na die hoogste vlak binne Tracker. Ons het terugvoer gegee in terme van die oplossing van die klagte. Dit is jou wetlike reg om dit verder te voer,” het die koördineerder aan Geere gesê. Aangesien Tracker nie bereid was om die saak verder te bespreek nie, het Geere haar tot sosiale media gewend om haar situasie te verduidelik. Verskeie mense het daar teen Tracker uitgevaar en geëis dat die maatskappy die premies terugbetaal en die familie om verskoning vra dat hulle konsultant vir ŉ gestremde persoon lag. Maroela Media het Tracker Donderdagmiddag per e-pos om kommentaar genader. Kort daarna het Tracker met Geere in verbinding getree en bevestig dat hulle die premies van altesaam R2 062 aan Frans sal terugbetaal. “Ek is dankbaar dat die premies nou terugbetaal gaan word omdat Frans en Estelle die geld werklik nodig het. Dit verander egter niks aan die feit dat Tracker geen maatreëls gereed het om te verseker dat gestremdes en ander weerlose mense nie uitgebuit word nie,” het Geere gesê. “Hulle moet tog ŉ bewys van inkomste vra om te verseker dat die persoon die premie kan bekostig of ŉ bewys van eienaarskap van ŉ motor? En indien dit duidelik is dat die persoon geen begrip het van die produk wat hy koop nie, moet daar tog ŉ rooi vlaggie by hulle opgaan eerder as wat hulle net deurdruk met die onderhandeling?” Tracker het by navraag van Maroela Media gesê die kontrak is in September 2014 aan Frans verkoop aangesien Frans die maatskappy genader en die produk versoek het. “Tracker stem in dat mnr. Eloff ŉ spraakgebrek het, maar daar was in geen stadium tydens die oproep enige aanduiding van verstandelike gestremdheid nie aangesien al die vrae begryp en gepas beantwoord is,” het Nandi Canning, kommunikasiebestuurder van Tracker, gesê. Canning het bygevoeg dat Tracker die kontrak gekanselleer het en al die premies aan Frans terugbetaal het soos versoek. “Ten spyte daarvan dat Tracker geen bewyse het dat mnr Eloff gestremd is nie, het ons die afgelope twee jaar se premies ten volle terugbetaal. Tracker sal seker maak dat alle inbelsentrumpersoneel die nodige opleiding ontvang om oproepe van hierdie aard te hanteer,” het sy gesê. Canning het nie Maroela Media se vrae beantwoord oor of Tracker enige maatreëls ingestel het om seker te maak dat kliënte wel die produk verstaan of kan bekostig nie. Geere het die onderstaande video Donderdag, 10 November 2016 op Facebook gedeel om Frans se situasie te verduidelik: This Tracker South Africa Telemarketer not only laughs at my disabled brother in law but also sells him a Tracker South Africa contract when it is clear that he doesn’t understand what he is buying. Tracker now refuses to pay back their money. Tracker South Africa has a corporate responsibility to not take advantage of disabled people. Help me share this so that Frans can get his money back. Posted by Michelle Geere on Thursday, November 10, 2016